CELEX: 32016D0645
Language: el
Date: 2016-04-22 00:00:00
Title: Εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία [κοινοποιηθείσα υπό τον αριθμό C(2016) 3261] (Κείμενο που παρουσιάζει ενδιαφέρον για τον ΕΟΧ)

23.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 108/61
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/645 ΤΗΣ ΕΠΙΤΡΟΠΉΣ
   της 22ας Απριλίου 2016
   σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία
   
      
         [κοινοποιηθείσα υπό τον αριθμό C(2016) 3261]
      
   
   (Το κείμενο στη βουλγαρική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 14 παράγραφος 2,
   Έχοντας υπόψη την οδηγία 2002/99/EΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Η οζώδης δερματίτιδα είναι ιογενής νόσος των βοοειδών, η οποία μεταδίδεται κυρίως μέσω φορέα και χαρακτηρίζεται από σοβαρές απώλειες στα ευπαθή ζώα, ενώ παράλληλα η νόσος μπορεί να διασπαρεί πολύ γρήγορα, κυρίως μέσω της διακίνησης και του εμπορίου ευπαθών ζώντων ζώων και των προϊόντων τους. Η οζώδης δερματίτιδα δεν είναι νόσος σημαντική για τη δημόσια υγεία, επειδή ο ιός δεν μεταδίδεται στον άνθρωπο.
            
         
               (2)
            
            
               Η οδηγία 92/119/ΕΟΚ θεσπίζει γενικά μέτρα για τον έλεγχο ορισμένων νόσων των ζώων, συμπεριλαμβανομένης της οζώδους δερματίτιδας. Σε αυτά περιλαμβάνονται μέτρα που πρέπει να λαμβάνονται στην περίπτωση υπόνοιας και επιβεβαίωσης της οζώδους δερματίτιδας σε εκμετάλλευση. Τα μέτρα που πρέπει να λαμβάνονται περιλαμβάνουν τη δημιουργία ζωνών προστασίας και επιτήρησης γύρω από τις εστίες και άλλα συμπληρωματικά μέτρα για τον έλεγχο της διασποράς της νόσου. Τα μέτρα προβλέπουν επίσης τον επείγοντα εμβολιασμό σε περίπτωση εκδήλωσης εστίας οζώδους δερματίτιδας.
            
         
               (3)
            
            
               Το άρθρο 14 παράγραφος 2 της οδηγίας 92/119/ΕΟΚ προβλέπει ότι, όταν σε μια δεδομένη περιοχή, η εν λόγω επιζωοτία παρουσιάζει εξαιρετική σοβαρότητα, όλα τα συμπληρωματικά μέτρα που πρέπει να λαμβάνουν τα ενδιαφερόμενα κράτη μέλη θεσπίζονται με τη διαδικασία της επιτροπολογίας.
            
         
               (4)
            
            
               Στις 12 Απριλίου 2016 η Βουλγαρία γνωστοποίησε στην Επιτροπή την υποψία της οζώδους δερματίτιδας σε δύο εκμεταλλεύσεις βοοειδών που βρίσκονται αντίστοιχα στο Voden και στο Chernogorovo χωριά του δήμου Dimitrovgrad, στην περιφέρεια Haskovo στο κεντρικό-νότιο τμήμα της Βουλγαρίας, περίπου 80 χλμ από τα σύνορα με τις γειτονικές χώρες. Στις 13 Απριλίου 2016 η Βουλγαρία γνωστοποίησε την επιβεβαίωση των δύο εστιών οζώδους δερματίτιδας και μιας πλέον υπόνοιας οζώδους δερματίτιδας στον γειτονικό δήμο του Vodenicharovo στην περιφέρεια Stara Zagora. Στις 15 Απριλίου 2016 η Βουλγαρία επιβεβαίωσε περισσότερες εκδηλώσεις εστιών στο χωριό Bialo Pole, στην περιφέρεια Stara Zagora, και στα χωριά και Radievo και Marijno στην περιφέρεια Haskovo.
            
         
               (5)
            
            
               Η Βουλγαρία έχει λάβει μέτρα που προβλέπονται στην οδηγία 92/119/ΕΟΚ, και ιδίως τη δημιουργία ζωνών προστασίας και επιτήρησης γύρω από τις εστίες, σύμφωνα με το άρθρο 10 της εν λόγω οδηγίας και έχει επιπλέον περιορίσει τη μετακίνηση ευπαθών ζώων εντός των δύο περιοχών που έχουν πληγεί και, για λόγους προφύλαξης, στις γειτονικές περιφέρειες Burgas, Yambol, Sliven, Kardzhali, Plovdiv, Pazardjik, Smolyan, Blagoevgrad, Kjustendil, Pernik, την περιφέρεια της Σόφιας και την πόλη της Σόφιας. Η επιτήρηση εντείνεται σε ολόκληρη τη χώρα.
            
         
               (6)
            
            
               Εξαιτίας του κινδύνου διασποράς του ιού της οζώδους δερματίτιδας σε άλλες περιοχές της Βουλγαρίας και σε άλλα κράτη μέλη, ιδίως μέσω του εμπορίου ζώντων βοοειδών και αναπαραγωγικού υλικού τους, πρέπει να ελεγχθεί η κυκλοφορία ορισμένων άγριων μηρυκαστικών και η διάθεση στην αγορά ορισμένων προϊόντων που προέρχονται από βοοειδή.
            
         
               (7)
            
            
               Η παρούσα απόφαση θα πρέπει να χρησιμοποιήσει τους ορισμούς που προβλέπονται στο άρθρο 2 της οδηγίας 92/119/ΕΟΚ, στο άρθρο 2 της οδηγίας 64/432/ΕΟΚ του Συμβουλίου (5) και στο άρθρο 2 της οδηγίας 92/65/ΕΟΚ του Συμβουλίου (6). Ωστόσο, είναι επίσης αναγκαίο να καθοριστούν ορισμένοι ειδικοί ορισμοί στην παρούσα απόφαση.
            
         
               (8)
            
            
               Είναι αναγκαίο να περιγραφεί το τμήμα της βουλγαρικής επικράτειας το οποίο θεωρείται απαλλαγμένο από την οζώδη δερματίτιδα και δεν υπόκειται στους περιορισμούς που προβλέπονται σύμφωνα με την οδηγία 92/119/ΕΟΚ και την παρούσα απόφαση. Συνεπώς, είναι αναγκαίο να περιγραφεί σε παράρτημα της παρούσας απόφασης η ζώνη επιβολής περιορισμών, λαμβανομένου υπόψη του επιπέδου του κινδύνου διασποράς της οζώδους δερματίτιδας. Τα γεωγραφικά όρια της εν λόγω ζώνης επιβολής περιορισμών θα πρέπει να βασίζονται στον κίνδυνο και στα αποτελέσματα του εντοπισμού πιθανών επαφών στη μολυσμένη εκμετάλλευση, στον πιθανό ρόλο των φορέων και στη δυνατότητα διεξαγωγής επαρκών ελέγχων όσον αφορά τις μετακινήσεις ζώων ευπαθών ειδών και προϊόντων που προέρχονται από τα εν λόγω ζώα. Η ζώνη επιβολής περιορισμών θα πρέπει να περιλαμβάνει κάθε ζώνη προστασίας και κάθε ζώνη επιτήρησης που έχουν καθοριστεί σύμφωνα με την οδηγία 92/119/ΕΟΚ. Με βάση τις πληροφορίες που παρέχονται από τη Βουλγαρία, όλη η επικράτεια των περιοχών Haskovo και Stara Zagora στη Βουλγαρία θα πρέπει να αποτελέσει τη ζώνη επιβολής περιορισμών που περιγράφεται στο παράρτημα της παρούσας απόφασης.
            
         
               (9)
            
            
               Είναι επίσης αναγκαίο να προβλεφθούν ορισμένοι περιορισμοί στην αποστολή ζώων των ευπαθών ειδών και αναπαραγωγικού υλικού τους από τη ζώνη επιβολής περιορισμών που θα καθοριστεί στο παράρτημα της παρούσας απόφασης, καθώς και περιορισμοί στη διάθεση στην αγορά ορισμένων προϊόντων ζωικής προέλευσης και ζωικών υποπροϊόντων από την εν λόγω ζώνη επιβολής περιορισμών.
            
         
               (10)
            
            
               Όσον αφορά τον κίνδυνο διασποράς της οζώδους δερματίτιδας, τα διάφορα επιμέρους εμπορεύματα παρουσιάζουν διαφορετικά επίπεδα κινδύνου. Όπως αναφέρεται στην επιστημονική γνώμη της Ευρωπαϊκής Αρχής για την Ασφάλεια των Τροφίμων (EFSA) σχετικά με την οζώδη δερματίτιδα (7), η διακίνηση ζώντων βοοειδών, σπέρματος βοοειδών και δορών και δερμάτων από μολυσμένα βοοειδή ενέχει υψηλότερους κινδύνους, όσον αφορά την έκθεση και τις συνέπειες, απ' ό,τι άλλα προϊόντα όπως το γάλα και τα γαλακτοκομικά προϊόντα, οι κατεργασμένες δορές και δέρματα ή το νωπό κρέας, τα παρασκευάσματα κρέατος και τα προϊόντα με βάση το κρέας που προέρχονται από βοοειδή, όπου οι επιστημονικές ή πειραματικές αποδείξεις είναι ανεπαρκείς όσον αφορά τον ρόλο τους στη μετάδοση της νόσου. Ως εκ τούτου, τα μέτρα που προβλέπονται στην παρούσα απόφαση πρέπει να είναι ισορροπημένα και ανάλογα προς τους κινδύνους.
            
         
               (11)
            
            
               Οι μετακινήσεις ζώντων βοοειδών από τη ζώνη επιβολής περιορισμών στη Βουλγαρία που θα καθοριστεί στο παράρτημα της παρούσας απόφασης θα πρέπει να απαγορεύονται, προκειμένου να αποτραπεί η διασπορά της οζώδους δερματίτιδας. Σύμφωνα με την επιστημονική γνώμη της EFSA σχετικά με την οζώδη δερματίτιδα και σύμφωνα με τον Οργανισμό Υγείας των Ζώων (OIE), η άγρια πανίδα, δηλαδή ορισμένα εξωτικά άγρια μηρυκαστικά, μπορεί να διαδραματίσει κάποιο ρόλο στη μετάδοση της οζώδους δερματίτιδας, ιδίως στην Αφρική, όπου η ασθένεια είναι ενδημική. Ως εκ τούτου, θα πρέπει επίσης να ληφθούν ορισμένα προληπτικά μέτρα και για τα άγρια μηρυκαστικά. Δεδομένου ότι η ενωσιακή νομοθεσία δεν προβλέπει πιο συγκεκριμένους κανόνες, θα πρέπει να χρησιμοποιούνται για τον σκοπό αυτό τα κατάλληλα διεθνή πρότυπα τα οποία προβλέπονται για τις εν λόγω μετακινήσεις στον Κώδικα υγείας χερσαίων ζώων του OIE (Κώδικας υγείας χερσαίων ζώων του OIE) (8).
            
         
               (12)
            
            
               Δεδομένου ότι η Βουλγαρία ζήτησε να εξαιρεθούν από την απαγόρευση αποστολής τα βοοειδή που προορίζονται για άμεση σφαγή και τα οποία προέρχονται από εκμεταλλεύσεις που βρίσκονται στη ζώνη επιβολής περιορισμών αλλά εκτός των ζωνών προστασίας και επιτήρησης, και καθώς η εξαίρεση αυτή προβλέπεται στο άρθρο 11.11.5 του Κώδικα υγείας χερσαίων ζώων του ΟΙΕ, είναι σκόπιμο να επιτραπεί η αποστολή αυτών των φορτίων υπό ορισμένους όρους.
            
         
               (13)
            
            
               Ομοίως, δεν μπορεί να αποκλειστεί η μετάδοση της οζώδους δερματίτιδας μέσω σπέρματος και εμβρύων βοοειδών. Ως εκ τούτου, θα πρέπει να προβλεφθούν ορισμένα μέτρα προστασίας για τα εν λόγω εμπορεύματα. Ελλείψει ενωσιακών προτύπων, θα πρέπει να χρησιμοποιηθούν για τον σκοπό αυτό η επιστημονική γνώμη της EFSA σχετικά με την οζώδη δερματίτιδα και οι κατάλληλες συστάσεις του Κώδικα υγείας χερσαίων ζώων του ΟΙΕ.
            
         
               (14)
            
            
               Σύμφωνα με την επιστημονική γνώμη της EFSA σχετικά με την οζώδη δερματίτιδα, έχει αποδειχθεί πειραματικά η μετάδοση του ιού της οζώδους δερματίτιδας με το σπέρμα, τη φυσική οχεία ή την τεχνητή σπερματέγχυση, ενώ ο ιός της οζώδους δερματίτιδας έχει απομονωθεί σε σπέρμα πειραματικώς μολυνθέντων ταύρων. Συνεπώς, η συλλογή και η χρήση σπέρματος βοοειδών που προέρχονται από τη ζώνη επιβολής περιορισμών θα πρέπει να απαγορευθεί.
            
         
               (15)
            
            
               Σύμφωνα με το άρθρο 4.7.14 του Κώδικα υγείας χερσαίων ζώων του OIE, η οζώδης δερματίτιδα κατατάσσεται, σύμφωνα με το εγχειρίδιο της Διεθνούς Ένωσης για τη Μεταφορά Εμβρύων, στην κατηγορία νόσων ή παθογόνων παραγόντων 4, που είναι εκείνα «για τα οποία έχουν εκπονηθεί ή βρίσκονται στο στάδιο της εκπόνησης μελέτες, οι οποίες επισημαίνουν ότι δεν είναι ακόμη εφικτή η εξαγωγή συμπερασμάτων όσον αφορά το επίπεδο του κινδύνου μετάδοσης ή ότι ο κίνδυνος μετάδοσης μέσω της μεταφοράς εμβρύων μπορεί να μην είναι αμελητέος, ακόμη και αν γίνεται ορθός χειρισμός των εμβρύων σύμφωνα με το εγχειρίδιο αυτό από τη συλλογή έως και τη μεταφορά». Συνεπώς, η συλλογή και η χρήση εμβρύων βοοειδών που προέρχονται από τη ζώνη επιβολής περιορισμών θα πρέπει να απαγορευθούν.
            
         
               (16)
            
            
               Δεν υπάρχουν επιστημονικές ή πειραματικές αποδείξεις σχετικά με τη μετάδοση του ιού της οζώδους δερματίτιδας σε ζώα ευπαθών ειδών μέσω νωπού κρέατος, παρασκευασμάτων κρέατος και προϊόντων με βάση το κρέας. Μολονότι η επιστημονική γνώμη της EFSA σχετικά με την οζώδη δερματίτιδα αναφέρει ότι ο ιός μπορεί να επιζήσει στο κρέας για μη προσδιοριζόμενο χρονικό διάστημα, η υφιστάμενη ενωσιακή απαγόρευση της σίτισης των μηρυκαστικών με πρωτεΐνες μηρυκαστικών αποκλείει τη δυνατότητα μετάδοσης του ιού από το στόμα. Για να αποφευχθεί κάθε κίνδυνος διασποράς της οζώδους δερματίτιδας, η διάθεση στην αγορά νωπού κρέατος, παρασκευασμάτων κρέατος και προϊόντων κρέατος που προέρχονται από βοοειδή καταγόμενα από τη ζώνη επιβολής περιορισμών, που θα καθοριστεί στο παράρτημα της παρούσας απόφασης, θα πρέπει να επιτρέπεται μόνο όταν το νωπό κρέας προέρχεται από βοοειδή που εκτρέφονται σε εκμεταλλεύσεις απαλλαγμένες από την ασθένεια και οι οποίες βρίσκονται μεν στη ζώνη επιβολής περιορισμών αλλά εκτός των καθορισμένων ζωνών προστασίας και επιτήρησης. Τα εν λόγω κρέατα θα πρέπει να διατίθενται μόνο στην αγορά της βουλγαρικής επικράτειας.
            
         
               (17)
            
            
               Επιπλέον, πρέπει να επιτρέπεται υπό ορισμένες προϋποθέσεις η αποστολή φορτίων νωπού κρέατος που προέρχεται από ζώα που εκτρέφονται και σφάζονται εκτός της ζώνης επιβολής περιορισμών, καθώς και παρασκευάσματα κρέατος και προϊόντα με βάση το κρέας, όπως ορίζονται στο σημείο 7.1 του παραρτήματος Ι του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (9), καθώς και επεξεργασμένων στομαχιών, ουροδόχων κύστεων και εντέρων, όπως ορίζονται στο σημείο 7.9 του παραρτήματος Ι του κανονισμού (ΕΚ) αριθ. 853/2004, που έχουν υποβληθεί σε μία από τις επεξεργασίες που ορίζονται στο μέρος 4 του παραρτήματος II της απόφασης 2007/777/ΕΚ της Επιτροπής (10) που παράγονται από το εν λόγω νωπό κρέας και υποβάλλονται σε μεταποίηση σε εγκαταστάσεις που βρίσκονται στη ζώνη επιβολής περιορισμών, αλλά εκτός των ζωνών προστασίας και επιτήρησης.
            
         
               (18)
            
            
               Το πρωτόγαλα, το γάλα και τα γαλακτοκομικά προϊόντα που χρησιμοποιούνται ως ζωοτροφές μπορούν να διαδραματίσουν σημαντικό ρόλο στη διασπορά της οζώδους δερματίτιδας, ιδίως όταν το πρωτόγαλα, το γάλα και τα γαλακτοκομικά προϊόντα δεν έχουν υποστεί επαρκή θερμική επεξεργασία ή οξίνιση για την αδρανοποίηση του ιού.
            
         
               (19)
            
            
               Στην επιστημονική γνώμη σχετικά με τους κινδύνους για την υγεία των ζώων από τη διατροφή των ζώων με έτοιμα προς χρήση γαλακτοκομικά προϊόντα χωρίς περαιτέρω επεξεργασία (11), η EFSA ορίζει ειδικότερα ορισμένες μεθόδους που μπορούν να μετριάσουν τους κινδύνους διασποράς της οζώδους δερματίτιδας μέσω του γάλακτος και των γαλακτοκομικών προϊόντων. Ως εκ τούτου, η διάθεση στην αγορά και η αποστολή φορτίων γάλακτος και γαλακτοκομικών προϊόντων που προορίζονται για ανθρώπινη κατανάλωση που παράγεται από ζώα τα οποία βρίσκονται στη ζώνη επιβολής περιορισμών, πρέπει να επιτρέπεται υπό ορισμένες προϋποθέσεις.
            
         
               (20)
            
            
               Ο κανονισμός (ΕΕ) αριθ. 142/2011 της Επιτροπής (12) θεσπίζει κανόνες εφαρμογής του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (13), συμπεριλαμβανομένης της πρόβλεψης απαιτήσεων για την ασφαλή μεταποίηση των ζωικών υποπροϊόντων και των παράγωγων προϊόντων τους. Προκειμένου να αποτραπεί η διασπορά της οζώδους δερματίτιδας, πρέπει να απαγορεύεται η διάθεση αμεταποίητων ζωικών υποπροϊόντων στην αγορά. Κάθε αναφορά στα μεταποιημένα ζωικά υποπροϊόντα στην παρούσα απόφαση πρέπει να ερμηνεύεται ως αναφορά στα πρότυπα υγείας των ζώων που ορίζονται στον κανονισμό (ΕΕ) αριθ. 142/2011.
            
         
               (21)
            
            
               Το άρθρο 19 της οδηγίας 92/119/ΕΟΚ προβλέπει τη δυνατότητα εφαρμογής εμβολιασμού κατά της οζώδους δερματίτιδας, σε περίπτωση εκδήλωσης εστίας της νόσου. Η Βουλγαρία δεν έχει αποκλείσει την πιθανότητα προσφυγής σε επείγοντα εμβολιασμό κατά της οζώδους δερματίτιδας. Ο κίνδυνος διασποράς της νόσου από εμβολιασμένα ζώα και προϊόντα τους είναι διαφορετικός από τους κινδύνους που προκύπτουν από μη εμβολιασμένα ζώα και, ενδεχομένως, ζώα στα οποία επωάζεται η νόσος. Ως εκ τούτου, είναι αναγκαίο να καθοριστούν οι όροι για τις μετακινήσεις των εμβολιασμένων βοοειδών και για τη διάθεση στην αγορά προϊόντων που παράγονται από τα ζώα αυτά.
            
         
               (22)
            
            
               Οι επιστημονικές γνώσεις σχετικά με την οζώδη δερματίτιδα είναι ελλιπείς. Τα εμβολιασμένα βοοειδή προστατεύονται από κλινικά συμπτώματα, αλλά όχι απαραιτήτως από τη μόλυνση, ενώ δεν ανταποκρίνονται με προστατευτική ανοσία όλα τα εμβολιασμένα ζώα. Ως εκ τούτου, τα εν λόγω ζώα μετά από περίοδο τουλάχιστον 28 ημερών από τον εμβολιασμό επιτρέπεται να αποστέλλονται απευθείας για άμεση σφαγή σε σφαγείο που βρίσκεται στη βουλγαρική επικράτεια.
            
         
               (23)
            
            
               Κατά συνέπεια, το νωπό κρέας και τα παρασκευάσματα κρέατος, καθώς και τα προϊόντα με βάση το κρέας που υποβάλλονται σε μη ειδική επεξεργασία, ενδέχεται να αποτελούν έναν μη αμελητέο κίνδυνο διασποράς της οζώδους δερματίτιδας. Επομένως, είναι δικαιολογημένο να περιοριστεί η διάθεση στην αγορά του νωπού κρέατος βοοειδών και των ευπαθών άγριων οπληφόρων, των παρασκευασμάτων κρέατος και των σχετικών προϊόντων με βάση το κρέας στη βουλγαρική επικράτεια, με την προϋπόθεση ότι για τα εν λόγω εμπορεύματα προβλέπεται ειδικό σήμα το οποίο δεν έχει σχήμα ωοειδές ώστε να μη συγχέεται με το σήμα καταλληλότητας για το νωπό κρέας που προβλέπεται στο κεφάλαιο ΙΙΙ τμήμα Ι του παραρτήματος Ι του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου (14) και με το αναγνωριστικό σήμα για τα παρασκευάσματα κρέατος και τα προϊόντα με βάση το κρέας που αποτελούνται από ή περιέχουν κρέας βοοειδών που προβλέπεται στο τμήμα Ι του παραρτήματος ΙΙ του κανονισμού (ΕΚ) αριθ. 853/2004.
            
         
               (24)
            
            
               Η ειδική επεξεργασία προϊόντων με βάση το κρέας σε ερμητικά κλειστά δοχεία, σε τιμή Fo τρία ή μεγαλύτερη, και η επεξεργασία του γάλακτος και των γαλακτοκομικών προϊόντων που περιγράφεται στα σημεία 1.1 έως 1.5 του μέρους Α του παραρτήματος IX της οδηγίας 2003/85/ΕΚ του Συμβουλίου (15) αδρανοποιούν επαρκώς τον ιό της οζώδους δερματίτιδας σε αυτά τα προϊόντα που προορίζονται για κατανάλωση από τον άνθρωπο και, ως εκ τούτου, το εν λόγω προϊόν κρέατος και το εν λόγω γάλα και τα εν λόγω γαλακτοκομικά προϊόντα θα πρέπει να επιτρέπεται να διατίθενται στην αγορά στο σύνολο της βουλγαρικής επικράτειας και σε άλλα κράτη μέλη και να αποστέλλονται σε τρίτες χώρες.
            
         
               (25)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο και πεδίο εφαρμογής
   Η παρούσα απόφαση ορίζει μέτρα προστασίας όσον αφορά την εκδήλωση εστίας της οζώδους δερματίτιδας στη Βουλγαρία και τα συμπληρωματικά μέτρα που πρέπει να λαμβάνουν τα κράτη μέλη σύμφωνα με την οδηγία 92/119/ΕΟΚ.
   Άρθρο 2
   Ορισμοί
   Για τους σκοπούς της παρούσας οδηγίας, ισχύουν αντιστοίχως οι ορισμοί του άρθρου 2 της οδηγίας 64/432/ΕΟΚ, 92/65/ΕΟΚ και 92/119/ΕΟΚ.
   Επιπλέον, ισχύουν οι ακόλουθοι ορισμοί:
   α)   «βοοειδή»: τα οπληφόρα ζώα των ειδών Bos taurus, Bos indicus, Bison bison και Bubalus bubalis·
   β)   «ζώνη επιβολής περιορισμών»: το τμήμα της επικράτειας κράτους μέλους που παρατίθεται στο παράρτημα της παρούσας απόφασης, το οποίο περιλαμβάνει την περιοχή όπου έχει επιβεβαιωθεί η οζώδης δερματίτιδα και τις ζώνες προστασίας και επιτήρησης που έχουν καθοριστεί σύμφωνα με το άρθρο 10 της οδηγίας 92/119/ΕΟΚ·
   γ)   «αιχμάλωτο άγριο μηρυκαστικό»: ζώο από την υποδιαίρεση Ruminantia εντός της τάξης των αρτιοδακτύλων που έχει φαινότυπο ο οποίος δεν επηρεάζεται σημαντικά μέσω της επιλογής από τον άνθρωπο, αλλά διαβιεί κάτω από άμεση ανθρώπινη επίβλεψη ή άμεσο ανθρώπινο έλεγχο, συμπεριλαμβανομένων των ζώων ζωολογικών κήπων·
   δ)   «άγριο μηρυκαστικό»: ζώο από την υποδιαίρεση Ruminantia εντός της τάξης των αρτιοδακτύλων που έχει φαινότυπο ο οποίος δεν επηρεάζεται μέσω της επιλογής από τον άνθρωπο, και διαβιεί ανεξάρτητο από άμεση ανθρώπινη επίβλεψη ή άμεσο ανθρώπινο έλεγχο·
   ε)   «προϊόντα με βάση το κρέας»: προϊόντα με βάση το κρέας, όπως αναφέρονται στο σημείο 7.1 του παραρτήματος I του κανονισμού (ΕΚ) αριθ. 853/2004, και επεξεργασμένα στομάχια, ουροδόχοι κύστεις και έντερα, όπως ορίζεται στο σημείο 7.9 του εν λόγω παραρτήματος, που έχουν υποβληθεί σε μία από τις επεξεργασίες που προβλέπονται στο παράρτημα II μέρος 4 της απόφασης 2007/777/ΕΚ.
   Άρθρο 3
   Απαγόρευση μετακίνησης και αποστολής ορισμένων ζώων και του σπέρματος και των εμβρύων τους και απαγόρευση διάθεσης στην αγορά ορισμένων προϊόντων ζωικής προέλευσης και ζωικών υποπροϊόντων
   1.   Η Βουλγαρία απαγορεύει την αποστολή των ακόλουθων εμπορευμάτων από τη ζώνη επιβολής περιορισμών προς άλλα μέρη της Βουλγαρίας, προς άλλα κράτη μέλη και προς τρίτες χώρες:
   
               α)
            
            
               βοοειδή και αιχμάλωτα άγρια μηρυκαστικά·
            
         
               β)
            
            
               σπέρμα, ωάρια και έμβρυα βοοειδών.
            
         2.   Η Βουλγαρία απαγορεύει τη διάθεση στην αγορά εκτός της ζώνης επιβολής περιορισμών και την αποστολή σε άλλα κράτη μέλη και σε τρίτες χώρες των ακόλουθων εμπορευμάτων που παράγονται από βοοειδή και από άγρια μηρυκαστικά που εκτρέφονται ή αποτελούν αντικείμενο θήρας στη ζώνη επιβολής περιορισμών:
   
               α)
            
            
               νωπό κρέας και παρασκευάσματα κρέατος και προϊόντα με βάση το κρέας που προέρχονται από αυτό το νωπό κρέας·
            
         
               β)
            
            
               πρωτόγαλα, γάλα και γαλακτοκομικά προϊόντα βοοειδών·
            
         
               γ)
            
            
               νωπές δορές και δέρματα, άλλα από εκείνα που περιλαμβάνονται στους ορισμούς στα σημεία 28 και 29 του παραρτήματος Ι του κανονισμού (ΕΕ) αριθ. 142/2011·
            
         
               δ)
            
            
               αμεταποίητα ζωικά υποπροϊόντα, εκτός αν προορίζονται και διοχετεύονται υπό την επίσημη εποπτεία της αρμόδιας αρχής για τελική διάθεση ή μεταποίηση σε εγκεκριμένη μονάδα, δυνάμει του κανονισμού (ΕΚ) αριθ. 1069/2009, εντός της βουλγαρικής επικράτειας.
            
         Άρθρο 4
   Παρέκκλιση από την απαγόρευση αποστολής βοοειδών και αιχμάλωτων άγριων μηρυκαστικών για άμεση σφαγή και αποστολή νωπού κρέατος, παρασκευασμάτων κρέατος και προϊόντων με βάση το κρέας που προέρχονται από τα ζώα αυτά
   1.   Κατά παρέκκλιση από την απαγόρευση που προβλέπεται στο άρθρο 3 παράγραφος 1 στοιχείο α), η αρμόδια αρχή δύναται να επιτρέπει την αποστολή βοοειδών και αιχμάλωτων άγριων μηρυκαστικών από εκμεταλλεύσεις που βρίσκονται στη ζώνη επιβολής περιορισμών σε σφαγείο που βρίσκεται σε άλλο μέρος της Βουλγαρίας, υπό τους εξής όρους:
   
               α)
            
            
               τα ζώα παρέμειναν από τη γέννησή τους, ή κατά τις τελευταίες 28 ημέρες, σε εκμετάλλευση στην οποία δεν αναφέρθηκε επίσημα κανένα κρούσμα οζώδους δερματίτιδας κατά τη διάρκεια της εν λόγω περιόδου·
            
         
               β)
            
            
               τα ζώα υποβλήθηκαν σε κλινικό έλεγχο κατά τη φόρτωση και δεν παρουσίασαν κανένα κλινικό σύμπτωμα οζώδους δερματίτιδας·
            
         
               γ)
            
            
               τα ζώα μεταφέρονται για άμεση σφαγή απευθείας, χωρίς στάση ή εκφόρτωση·
            
         
               δ)
            
            
               το σφαγείο για τη σφαγή των εν λόγω ζώων ορίζεται από την αρμόδια αρχή·
            
         
               ε)
            
            
               η αρμόδια αρχή για το σφαγείο πρέπει να έχει ενημερωθεί εκ των προτέρων από την αρμόδια για την αποστολή αρχή για την πρόθεση αποστολής ζώων και ενημερώνει την αρμόδια για την αποστολή αρχή για την άφιξή τους·
            
         
               στ)
            
            
               κατά την άφιξη στο σφαγείο, τα ζώα φυλάσσονται και σφάζονται χωριστά από τα άλλα ζώα εντός διαστήματος μικρότερου των 36 ωρών·
            
         
               ζ)
            
            
               τα ζώα που προορίζονται να μετακινηθούν
               
                           i)
                        
                        
                           δεν εμβολιάστηκαν κατά της οζώδους δερματίτιδας και εκτρέφονταν σε εκμεταλλεύσεις:
                           
                                       —
                                    
                                    
                                       στα οποία δεν διενεργήθηκε εμβολιασμός και τα οποία βρίσκονται εκτός των ζωνών προστασίας και επιτήρησης, ή
                                    
                                 
                                       —
                                    
                                    
                                       στα οποία διενεργήθηκε εμβολιασμός και τα οποία βρίσκονται εκτός των ζωνών προστασίας και επιτήρησης, και έχει παρέλθει περίοδος αναμονής τουλάχιστον 7 ημερών μετά τον εμβολιασμό στην αγέλη, ή
                                    
                                 
                                       —
                                    
                                    
                                       τα οποία βρίσκονται σε επιτηρούμενη ζώνη που έχει διατηρηθεί για διάστημα μεγαλύτερο από 30 ημέρες λόγω της εκδήλωσης περαιτέρω εστιών της νόσου, όπως αναφέρεται στο άρθρο 13 της οδηγίας 92/119/ΕΟΚ, είτε
                                    
                                 
                     
                           ii)
                        
                        
                           εμβολιάστηκαν κατά της οζώδους δερματίτιδας τουλάχιστον 28 ημέρες πριν από τη μετακίνηση και προέρχονται από εκμετάλλευση στην οποία όλα τα ευπαθή ζώα είχαν εμβολιαστεί τουλάχιστον 28 ημέρες πριν από την προβλεπόμενη μετακίνηση.
                        
                     
         2.   Κάθε αποστολή βοοειδών και αιχμάλωτων άγριων μηρυκαστικών, σύμφωνα με την παράγραφο 1, διενεργείται μόνο αν πληρούνται οι ακόλουθες προϋποθέσεις:
   
               α)
            
            
               το μεταφορικό μέσο έχει καθαριστεί και απολυμανθεί κατάλληλα πριν και μετά τη φόρτωση των ζώων αυτών σύμφωνα με το άρθρο 9·
            
         
               β)
            
            
               πριν και κατά τη διάρκεια της μεταφοράς, τα ζώα προστατεύονται από επιθέσεις εντόμων-φορέων.
            
         3.   Η αρμόδια αρχή εξασφαλίζει ότι το νωπό κρέας, τα παρασκευάσματα κρέατος και τα προϊόντα με βάση το κρέας που προέρχονται από τα ζώα που αναφέρονται στην παράγραφο 1 του παρόντος άρθρου διατίθενται στην αγορά σύμφωνα με τις απαιτήσεις που προβλέπονται στα άρθρα 5 και 6.
   Άρθρο 5
   Παρέκκλιση από την απαγόρευση διάθεσης στην αγορά νωπού κρέατος και παρασκευασμάτων κρέατος βοοειδών και άγριων μηρυκαστικών
   1.   Κατά παρέκκλιση από τις απαγορεύσεις που προβλέπονται στο άρθρο 3 παράγραφος 2 στοιχεία α) και γ), η αρμόδια αρχή δύναται να επιτρέπει τη διάθεση στην αγορά, εκτός της ζώνης επιβολής περιορισμών, νωπού κρέατος, πλην των εντοσθίων εκτός από το ήπαρ, και σχετικών παρασκευασμάτων κρέατος, καθώς και νωπών δορών και δερμάτων που προέρχονται από βοοειδή και άγρια μηρυκαστικά τα οποία:
   
               α)
            
            
               εκτρέφονται σε εκμεταλλεύσεις της ζώνης επιβολής περιορισμών στις οποίες δεν είχαν επιβληθεί περιορισμοί σύμφωνα με την οδηγία 92/119/ΕΟΚ· ή
            
         
               β)
            
            
               έχουν σφαγεί ή αποτελέσει αντικείμενο θήρας πριν από την 13η Απριλίου 2016· ή
            
         
               γ)
            
            
               αναφέρονται στο άρθρο 4 παράγραφος 1.
            
         2.   Η αρμόδια αρχή εγκρίνει την αποστολή σε άλλα κράτη μέλη ή σε τρίτες χώρες φορτίων νωπού κρέατος που προέρχεται από βοοειδή που εκτρέφονται και σφάζονται εκτός της ζώνης επιβολής περιορισμών, και παρασκευασμάτων με βάση το κρέας που παράγονται από το εν λόγω νωπό κρέας, μόνο υπό την προϋπόθεση ότι το εν λόγω κρέας και τα παρασκευάσματα κρέατος παράγονται, αποθηκεύονται και τυγχάνουν επεξεργασίας χωρίς να έρχονται σε επαφή με κρέας και παρασκευάσματα κρέατος που δεν διαθέτουν άδεια αποστολής σε άλλα κράτη μέλη σύμφωνα με το άρθρο 3 παράγραφος 2 στοιχείο α), και τα φορτία σε άλλα κράτη μέλη συνοδεύονται από επίσημο υγειονομικό πιστοποιητικό σύμφωνα με το υπόδειγμα που παρατίθεται στο παράρτημα του κανονισμού (ΕΚ) αριθ. 599/2004 της Επιτροπής (16), το μέρος ΙΙ του οποίου συμπληρώνεται με την ακόλουθη βεβαίωση:
   
      «Το νωπό κρέας ή τα παρασκευάσματα κρέατος συμμορφώνονται με την εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία.».
   
   Άρθρο 6
   Παρέκκλιση από την απαγόρευση διάθεσης στην αγορά προϊόντων με βάση το κρέας που αποτελούνται από κρέας βοοειδών ή άγριων μηρυκαστικών ή περιέχουν τέτοιο κρέας
   1.   Κατά παρέκκλιση από την απαγόρευση που προβλέπεται στο άρθρο 3 παράγραφος 2 στοιχείο α), η αρμόδια αρχή δύναται να επιτρέπει τη διάθεση στην αγορά προϊόντων με βάση το κρέας που παράγονται στη ζώνη επιβολής περιορισμών από νωπό κρέας βοοειδών και άγριων μηρυκαστικών τα οποία:
   
               α)
            
            
               εκτρέφονται σε εκμεταλλεύσεις της ζώνης επιβολής περιορισμών στις οποίες δεν είχαν επιβληθεί περιορισμοί σύμφωνα με την οδηγία 92/119/ΕΟΚ·
            
         
               β)
            
            
               έχουν σφαγεί ή αποτελέσει αντικείμενο θήρας πριν από την 13η Απριλίου 2016· ή
            
         
               γ)
            
            
               αναφέρονται στο άρθρο 4 παράγραφος 1· ή
            
         
               δ)
            
            
               εκτρέφονται και σφάζονται εκτός της ζώνης επιβολής περιορισμών.
            
         2.   Η αρμόδια αρχή επιτρέπει τη διάθεση στην αγορά προϊόντων με βάση το κρέας που αναφέρονται στην παράγραφο 1, σύμφωνα με τους όρους των στοιχείων α), β) ή γ) της εν λόγω παραγράφου, μόνο στη βουλγαρική επικράτεια, υπό τον όρο ότι τα προϊόντα με βάση το κρέας πρέπει να έχουν υποβληθεί σε μη ειδική επεξεργασία που εξασφαλίζει ότι η κομμένη επιφάνεια των προϊόντων με βάση το κρέας δεν παρουσιάζει πλέον τα χαρακτηριστικά του νωπού κρέατος.
   Η αρμόδια αρχή εξασφαλίζει ότι τα προϊόντα με βάση το κρέας που αναφέρονται στο πρώτο εδάφιο δεν αποστέλλονται σε άλλα κράτη μέλη ούτε σε τρίτες χώρες.
   3.   Η αρμόδια αρχή εγκρίνει την αποστολή φορτίων προϊόντων με βάση το κρέας που παράγονται από νωπό κρέας προερχόμενο από τα ζώα που αναφέρονται στην παράγραφο 1 στοιχεία α), β) και γ) προς άλλα κράτη μέλη ή προς τρίτες χώρες, μόνο υπό τον όρο ότι τα προϊόντα με βάση το κρέας έχουν υποβληθεί σε ειδική επεξεργασία, όπως καθορίζεται στο παράρτημα ΙΙ μέρος 4 σημείο Β της απόφασης 2007/777/ΕΚ, σε ερμητικά κλειστά δοχεία, σε τιμή Fo τρία ή μεγαλύτερη, και τα φορτία προς άλλα κράτη μέλη συνοδεύονται από επίσημο υγειονομικό πιστοποιητικό, σύμφωνα με το υπόδειγμα που παρατίθεται στο παράρτημα του κανονισμού (ΕΚ) αριθ. 599/2004, του οποίου το μέρος II συμπληρώνεται με την ακόλουθη βεβαίωση:
   
      «Τα προϊόντα με βάση το κρέας συμμορφώνονται με την εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία.».
   
   4.   Η αρμόδια αρχή εγκρίνει την αποστολή σε άλλα κράτη μέλη φορτίων προϊόντων με βάση το κρέας που παράγονται από νωπό κρέας προερχόμενο από τα ζώα που αναφέρονται στην παράγραφο 1 στοιχείο δ), μόνο υπό τον όρο ότι τα προϊόντα με βάση το κρέας έχουν υποβληθεί σε μη ειδική επεξεργασία, όπως καθορίζεται στο παράρτημα ΙΙ μέρος 4 σημείο Α της απόφασης 2007/777/ΕΚ, η οποία εξασφαλίζει ότι η κομμένη επιφάνεια των προϊόντων με βάση το κρέας δεν παρουσιάζει πλέον τα χαρακτηριστικά του νωπού κρέατος, και συνοδεύονται από επίσημο υγειονομικό πιστοποιητικό, σύμφωνα με το υπόδειγμα που παρατίθεται στο παράρτημα του κανονισμού (ΕΚ) αριθ. 599/2004, του οποίου το μέρος II συμπληρώνεται με την ακόλουθη βεβαίωση:
   
      «Τα προϊόντα με βάση το κρέας συμμορφώνονται με την εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία.».
   
   Άρθρο 7
   Παρέκκλιση από την απαγόρευση αποστολής και διάθεσης στην αγορά γάλακτος και γαλακτοκομικών προϊόντων
   1.   Κατά παρέκκλιση από την απαγόρευση που προβλέπεται στο άρθρο 3 παράγραφος 2 στοιχείο β), η αρμόδια αρχή δύναται να επιτρέπει τη διάθεση στην αγορά γάλακτος που προορίζεται για κατανάλωση από τον άνθρωπο, προερχόμενου από βοοειδή εκτρεφόμενα σε εκμεταλλεύσεις που βρίσκονται στη ζώνη επιβολής περιορισμών, καθώς και σχετικών γαλακτοκομικών προϊόντων, υπό τον όρο ότι το γάλα και τα γαλακτοκομικά προϊόντα έχουν υποβληθεί στην επεξεργασία που περιγράφεται στα σημεία 1.1 έως 1.5 του μέρους Α του παραρτήματος IX της οδηγίας 2003/85/ΕΚ.
   2.   Η αρμόδια αρχή εγκρίνει την αποστολή, σε άλλα κράτη μέλη ή σε τρίτες χώρες φορτίων γάλακτος και γαλακτοκομικών προϊόντων που προέρχονται από βοοειδή τα οποία εκτρέφονται σε εκμεταλλεύσεις οι οποίες βρίσκονται στη ζώνη επιβολής περιορισμών, μόνο υπό τον όρο ότι το γάλα και τα γαλακτοκομικά προϊόντα προορίζονται για ανθρώπινη κατανάλωση, έχουν υποστεί την επεξεργασία που αναφέρεται στην παράγραφο 1 του παρόντος άρθρου και τα φορτία σε άλλα κράτη μέλη συνοδεύονται από επίσημο υγειονομικό πιστοποιητικό, σύμφωνα με το υπόδειγμα που παρατίθεται στο παράρτημα του κανονισμού (ΕΚ) αριθ. 599/2004, του οποίου το μέρος II πρέπει να συμπληρώνεται με την ακόλουθη βεβαίωση:
   
      «Το γάλα ή τα γαλακτοκομικά προϊόντα συμμορφώνονται με την εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, σχετικά με ορισμένα προστατευτικά μέτρα κατά της οζώδους δερματίτιδας στη Βουλγαρία».
   
   Άρθρο 8
   Ειδική σήμανση για το νωπό κρέας, τα παρασκευάσματα κρέατος και τα προϊόντα με βάση το κρέας τα οποία αναφέρονται στο άρθρο 5 παράγραφος 1 και στο άρθρο 6 παράγραφος 2 αντιστοίχως
   Η Βουλγαρία εξασφαλίζει ότι το νωπό κρέας, τα παρασκευάσματα κρέατος και τα προϊόντα με βάση το κρέας που αναφέρονται στο άρθρο 5 παράγραφος 1 και στο άρθρο 6 παράγραφος 2, επισημαίνονται με ειδικό σήμα καταλληλότητας ή σήμα αναγνώρισης, το οποίο δεν είναι ωοειδές και δεν μπορεί να συγχέεται με:
   
               α)
            
            
               το σήμα καταλληλότητας για το νωπό κρέας που προβλέπεται στο κεφάλαιο III του τμήματος I του παραρτήματος I του κανονισμού (ΕΚ) αριθ. 854/2004·
            
         
               β)
            
            
               το αναγνωριστικό σήμα για τα παρασκευάσματα κρέατος και τα προϊόντα με βάση το κρέας που αποτελούνται από κρέας βοοειδών ή περιέχουν κρέας βοοειδών, που προβλέπεται στο τμήμα I του παραρτήματος II του κανονισμού (ΕΚ) αριθ. 853/2004.
            
         Άρθρο 9
   Απαιτήσεις σχετικά με τα μεταφορικά οχήματα, τον καθαρισμό και την απολύμανση
   1.   Η αρμόδια αρχή εξασφαλίζει ότι, για κάθε όχημα το οποίο έχει έρθει σε επαφή με ζώα των ευπαθών ειδών στη ζώνη επιβολής περιορισμών και προτίθεται να εγκαταλείψει την εν λόγω ζώνη, ο φορέας εκμετάλλευσης ή ο οδηγός του οχήματος αυτού παρέχει αποδεικτικά στοιχεία τα οποία αποδεικνύουν ότι, μετά την τελευταία επαφή με τα εν λόγω ζώα, το όχημα έχει καθαριστεί και απολυμανθεί με τρόπο που αδρανοποιεί τον ιό της οζώδους δερματίτιδας.
   2.   Η αρμόδια αρχή καθορίζει τις πληροφορίες που πρέπει να υποβάλλονται από τον φορέα εκμετάλλευσης/τον οδηγό του οχήματος μεταφοράς ζωικού κεφαλαίου, προκειμένου να αποδειχθεί ότι ο απαιτούμενος καθαρισμός και η απαιτούμενη απολύμανση έχουν λάβει χώρα.
   Άρθρο 10
   Απαιτήσεις ενημέρωσης
   Η Βουλγαρία ενημερώνει την Επιτροπή και τα λοιπά κράτη μέλη, στο πλαίσιο της μόνιμης επιτροπής φυτών, ζώων, τροφίμων και ζωοτροφών, σχετικά με τα αποτελέσματα της επιτήρησης της οζώδους δερματίτιδας στη ζώνη επιβολής περιορισμών.
   Άρθρο 11
   Εφαρμογή
   Η παρούσα απόφαση εφαρμόζεται έως τις 31 Δεκεμβρίου 2016.
   Άρθρο 12
   Η παρούσα απόφαση απευθύνεται στη Δημοκρατία της Βουλγαρίας.
   
      Βρυξέλλες, 22 Απριλίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  ΕΕ L 18 της 23.1.2003, σ. 11.
   
      (5)  Οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (ΕΕ 121 της 29.7.1964, σ. 1977/64).
   
      (6)  Οδηγία 92/65/ΕΟΚ του Συμβουλίου, της 13ης Ιουλίου 1992, για τον καθορισμό των όρων υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων, που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (ΕΕ L 268 της 14.9.1992, σ. 54).
   
      (7)  EFSA Journal 2015·13(1):3986 [73 σ.].
   
      (8)  24η έκδοση, 2015.
   
      (9)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
   
      (10)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).
   
      (11)  EFSA Journal (2006) 347, σ. 1.
   
      (12)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
   
      (13)  Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
   
      (14)  Κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (ΕΕ L 139 της 30.4.2004, σ. 206).
   
      (15)  Οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (ΕΕ L 306 της 22.11.2003, σ. 1).
   
      (16)  Κανονισμός (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (ΕΕ L 94 της 31.3.2004, σ. 44).
   
      ΠΑΡΑΡΤΗΜΑ
      
         ΖΩΝΗ ΕΠΙΒΟΛΗΣ ΠΕΡΙΟΡΙΣΜΩΝ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 2 ΣΤΟΙΧΕΙΟ β) ΔΕΥΤΕΡΟ ΕΔΑΦΙΟ
      
      Οι ακόλουθες περιοχές στη Βουλγαρία:
      
                  —
               
               
                  Περιφέρεια Haskovo
               
            
                  —
               
               
                  Περιοχή Stara Zagora